It-Tieni Pitazz – Paragrafi 721-730 Hija grazzja kbira, kbira bla qies, mingħand Alla li wieħed ikollu direttur spiritwali. Jiena issa qiegħda nħoss li, mingħajru, ma kontx inkun kapaċi nimxi 'l quddiem waħdi fil-ħajja spiritwali tiegħi. Kbira hi l-qawwa ta' saċerdot. Jiena ma nehda qatt inrodd ħajr lil Alla li tani direttur spirtwali. + Jiena llum smajt dan il-kliem: Qiegħda tara kemm inti dgħajfa, mela meta ser inkun nista' nserraħ fuqek? Jiena weġibt, "Ġesu', kun Inti dejjem miegħi, għax jiena bintek iċ-ċkejkna. Ġesu', Int taf x'kapaċi jagħmlu t-tfal iż-żgħar." + Illum jiena smajt dan il-kliem: Il-grazzji li Jiena qed nagħtik m'humiex għalik biss, imma għal numru kbir ta' erwieħ oħrajn ukoll . . . U qalbek hija l-post fejn Jiena ngħammar il-ħin kollu minkejja l-miżerja li int. Jiena ningħaqad miegħek, neħodlok il-miżerja tiegħek u nagħtik il-ħniena Tiegħi. Jiena nwettaq opri tal-ħniena f'kull ruħ. Iktar ma jkun kbir il-midneb, iktar ikollu dritt għall-ħniena Tiegħi. Il-ħniena Tiegħi tiġi kkonfermata f'kull opra ta' jdejja. Min jafda fil-ħniena Tiegħi ma jintilfix, għax l-affarijiet tiegħu kollha jkunu Tiegħi, u l-għedewwa tiegħu għad jitfarrku fuq il-banketta fejn Jiena nserraħ riġlejja. Lejlet l-irtir, bdejt nitlob li l-Mulej Ġesu' jagħtini daqsxejn saħħa biex inkun nista' nieħu sehem fl-irtir, għax tant kont qiegħda nħossni marida li ħsibt li forsi dan kellu jkun l-aħħar wieħed għalija. Iżda malli bdejt nitlob ħassejt nuqqas ta' sodisfazzjon stramb. Interrompejt it-talb ta' supplikazzjoni u bdejt inrodd ħajr lil Mulej għal kulma jibgħatli u ssottomettejt ruħi għal kollox għar-rieda qaddisa Tiegħu. Imbagħad ħassejt paċi profonda f'ruħi. + Sottomissjoni fidila lejn ir-rieda ta' Alla, dejjem u kullimkien, f'kull ġrajja u ċirkostanza tal-ħajja, tagħti glorja kbira lil Alla. Sottomissjoni bħal din lejn ir-rieda ta' Alla għandha iktar valur f'għajnejh milli sawm fit-tul, mortifikazzjonijiet u penitenzi l-iktar ħorox. O kemm hu kbir il-premju għal att wieħed ta' sottomissjoni mimlija mħabba lejn ir-rieda ta' Alla! Filwaqt li jiena qiegħda nikteb, ruħi tintilef f'estasi għall-ħsieb ta' kemm iħobbna Alla u tal-paċi li r-ruħ diġa' qiegħda tgawdi, hawn fl-art. + Ġ.M.Ġ Krakovja, 1936 O Rieda Divina, kun l-imħabba tiegħi! + Irtir ta' tmint ijiem, 20 ta' Ottubru 1936. Ġesu' tiegħi, illum jiena sejra fid-deżert sabiex nitkellem biss miegħek, l-Imgħallem u l-Mulej tiegħi. Ħalli l-art tiskot, u Inti biss tkellimni, Ġesu', Inti taf li jiena ma nifhem l-ebda vuċi oħra ħlief Tiegħek, O Ragħaj Tajjeb. Fl-għamara ta' qalbi hemm dak id-deżert fejn l-ebda ħlejqa oħra ma tista' tidħol. Hemmhekk Inti biss issaltan. + X'ħin dħalt fil-kappella għal ħames minuti adorazzjoni, tlabt lill-Mulej Ġesu' jgħidli kif għandi inġib ruħi waqt dan l-irtir. Imbagħad smajt din il-vuċi ġewwa ruħi: Jiena nixtieq li inti tinbidel għal kollox fi mħabba u li Inti taqbad bin-nar bħala vittma safja ta' mħabba. . . Verita' Eterna, agħtini raġġ tad-dawl Tiegħek sabiex jiena nsir nafek, O Mulej, u nigglorifika denjament il-ħniena nfinita' Tiegħek. U fl-istess ħin, agħtini li nkun naf lili nnifsi, l-abbiss sħiħ ta' miżerja li jiena. + Jiena għażilt lil San Claude de la Colombiere u lil Santa Ġertrude bħala l-qaddisin patruni tiegħi għal dan l-irtir, sabiex huma jinterċedu għalija quddiem Omm Alla u s-Salvatur ħanin. Waqt il-meditazzjoni fuq l-ħolqien . . . f'ċerta punt, ruħi ngħaqdet mill-qrib mal-Mulej u l-Ħallieq tagħha. F'din il-għaqda, jiena għaraft l-iskop u d-destin ta' ħajti. L-iskop tiegħi hu li ningħaqad mill-qrib ma' Alla permezz tal-imħabba, u d-destin tiegħi hu li nfaħħar u nigglorifika l-ħniena ta' Alla. Il-Mulej ippermettieli li nsir naf dan u jkolli esperjenza tiegħu b'mod ċar u fiżiku wkoll. Jiena nintilef fl-ammirazzjoni meta nagħraf u jkolli esperjenza ta' din l-imħabba ta' Alla li ħadd ma jista' jifhimha u li biha Alla jħobbni. Min hu Alla – u jiena x'jien? Ma nistax nimmedita iktar fuq dan. L-imħabba biss tista' tifhem din il-laqgħa bejn żewġ spirti, jiġifieri, Alla – li Hu – Spirtu u r-ruħ – li hi – kreatura. Iktar ma nsir nafu, iktar negħreq fih kompletament b'saħħti kollha. F'dan l-irtir, Jiena ser inżommok il-ħin kollu qrib tal-Qalb Tiegħi, sabiex inti ssir taf aħjar il-ħniena Tiegħi, dik il-ħniena li Jiena għandi għall-bnedmin u l-aktar għall-imsejkna midinbin.
Djarju ta' Swor Fawstina – It-2 Pitazz (par.721-730)